群玉堂即事
作者：汪莘
朝代：宋

paragraphs: 蓬萊道山到者稀，忽隨飈駕同來歸。
天橫閬野望不盡，地絕瀛海如無依。
初得松門入蕭瑟，漸繞苔徑穿芳菲。
奇花異卉不可識，但覺春是人間非。
高檐長廊白日靜，朱簾綠幕清風微。
仰觀群玉三大字，始憶上帝書所儲。
赤圖綠牒文字古，空桑孤竹音調希。
飲中八仙各灑落，瓊林風月相光輝。
坐而投壺妙貫耳，立而對奕工解圖。
吟詩誦賦清且永，何事顧我頻歔欷。
君不見咸平景德時，太平都在楊劉詩。
又不見慶曆元祐際，後來誰與歐蘇繼。
只今延閣多才賢，如玉在山珠在淵。
楊劉歐蘇未爲老，秦皇鼂張俱少年。
有客野於孟東野，更宜盧仝作詩社。
碧牋小紙辱佳命，青林紫筆令揮寫。
君山天酒澆枯腸，吸盡一架酴醿香。
贈君千歲白鹿健，報我三尺金魚光。
羽陵蠹簡非我處，老上龍庭欲飛去。
鳳臺南軒又招手，第一內宅由來住。
東西南北身已老，安得丹液還元腦。
碧桃洞口花亂飛，留待歸來不須掃。